 Esyangano sye Biblia Omulhwana Oyuwaghotsera - Omuthahulha owa Intaneti owAbema ba YehovaIYO! IYO! Niki ekiri hano? Omulhwana oyukesirye okwa kithaka anahuthere kutsibu? Lebaya! Omughuma okwabalhume abakahulhuka omwa nyumba ni Paulo! Wanamalhangira na Timoteo yoho? Omulhwana oyu mwakathogha omwidirisa?Eee, ekyo kyakyabya kyabere. Paulo abya akakanirya abigha hano e Troa. Abya asi athi syendithasya balholhako ahabwobuthuku buli kusangwa abya werihamba elyathu ekindi kiro. Busana nekyo mwalholha embere nomukania erihika omwa kathi kerithumbi.Omulhwana ono oyukahulhawa mwa Eutiko, abyikere okwidirisa, neryo mwakwa othulho. Mwasunukalha, athogha erilhua omwidirisa, eryenyumba eyesyakayina isathu erihika okwa kithaka kwahisi! Neryo wanganalhangira ekikaleka abandu ibabya nengitsi. Abalhume bakabya basumba omulhwana, ekya balhwe bakalengekania kye kyanabiribya. Abiriholha!Paulo akabya alhangira athi omulhwana abiriholha, mwa muthulhamako nerimukumbathira. Neryo akabugha athi: Simukwe engitsi. Ane ndeke! Kandi aneho! Ni kithiko-thiko! Paulo amabiri musubya! Endeko yikabya nebitsange.Neryo abosi kandi bakahethukira omwa kayina mwendatha nerirya ebyalha. Paulo akalholha embere nomukania erihika omwa ngyakya. Aliriryo wangana minya ndeke-ndeke wuthi Eutiko syali thasyaghotsera kandi! Neryo Paulo na Timoteo nabandi abakaghenda haghuma nabu bakingira omwa lyathu. Wunasi eya bakaya?Paulo ali okwighunzerera olhughendo lhwiwe olhwa kasathu olhwerithulhughania engulhu, kandi ali okwanzira eyerisuba eka. Okwa lhughendo lhuno Paulo abya inyabirighunza omwa muyi we Efeso musa mwebirimo bisathu. Neryo olhu nibya ni lhughendu lhuli kwilhaba nolhughendo lhwiwe olhwa kabiriAkabya abirilhua e Troa, e lyathu likaghoba e Mileto ahabwakathuku kake. Kusangwa Efeso ni lhughendo olhwe sya mayiro nge, Paulo akathumira okwabasyakulhu abomwa kithunga eryasa e Mileto, anga kania nabu omurundi owerighunzerera. Enyuma waho, obuthuku obwelyathu erighenda bukabya bwahika, ka bakabya nobulighe bakalhangira Paulo akaghenda!Erighunzerera elyathu likasuba e Kaisaria. Paulo akabya anikere hano omwa nyumba eyomwigha Filipo, omuminyereri Agabo akamukunga. Akabugha athi Paulo akendi bohwa akahika e Yerusalemu. Kandi omwa kwenene, eki kya kikabya. Neryo, akabya abiribohwa ahabwebirimo bibiri e Kaisaria, Paulo akathumawa e Roma eriyathongana embere syomuthabali we Roma Kaisari. Leka thulebaye ekika banika okwa lhughendu lhweriya e Roma.Emibiri sura 19 erihika 26.Omwa kisasani, omulhwana oyukesirye okwa kithaka nindi, kandi ekyabya kyamuhikireko niki?Paulo akakolha ki akalhangira omulhwana inyabiriholha?Paulo, Timoteo, nabakalendera nabo bali hayi, kandi ekikabya niki bakimana e Mileto?Omuminyereri Agabo akakunga Paulo yathiki, kandi kika bererera kithi ngokwa muminyereri akabugha?Soma Emibiri 20:7-38.Thwanga sighalha thuthi isithuli kwolhubanza lhwomusasi wabandu abosi, erikwamana nebinywe bya Paulo ebiri omwa Emibiri 20:26, 27? Eze. 33:8; Emib. 18:6, 7Busana naki abasyakulhu bekithunga batholere ibahamba ndeke ekinywe kyekwenene bakakangirirya? Emib. 20:17, 29, 30; Tito 1:7-9; 2 Tim. 1:13Soma Emibiri 26:24-32.Paulo mwakolesya athi omughisa oweribya ndulhani ye Roma eriberererya omubiiri wiwe owerithulhughania engulhu eyamuhebawa na Yesu? Emib. 9:15; 16:37, 38; 25:11, 12; 26:32; Luka 21:12, 13 